ନୂଆଦିଲ୍ଲୀ : କେନ୍ଦ୍ର ସ୍ୱାସ୍ଥ୍ୟ ସଚିବ ପ୍ରୀତି ସୁଦାନ ଅଧିକ କୋଭିଡ-୧୯ ମାମଲା ଥିବା ପୌରପାଳିକା ସହିତ ଯୋଗାଯୋଗ କରି କୋଭିଡ-୧୯ ପରିଚାଳନା ପାଇଁ ନିଆଯାଇଥିବା ପଦକ୍ଷେପଗୁଡିକର ସମୀକ୍ଷା କରିଛନ୍ତି । ସେ ନୂଆଦିଲ୍ଲୀରେ ମୁଖ୍ୟ ସ୍ୱାସ୍ଥ୍ୟ ସଚିବ, ମ୍ୟୁନିସିପାଲ କମିଶନର, ଡିଏମ ଏବଂ ଏହି ପୌରପାଳିକାର ଅନ୍ୟାନ୍ୟ ଅଧିକାରୀଙ୍କ ସହ ଏହି ବୈଠକ କରିଥିଲେ । ଦେଶର ପ୍ରାୟ ୮୦% କୋଭିଡ-୧୯ ମାମଲା ଏଠାରେ ରହିଥିବା ଜଣାପଡିଛି।
ଏହି ପୌରପାଳିକା ଗୁଡିକ ମହାରାଷ୍ଟ୍ର, ତାମିଲନାଡୁ, ଗୁଜୁରାଟ, ଦିଲ୍ଲୀ, ମଧ୍ୟପ୍ରଦେଶ, ପଶ୍ଚିମବଙ୍ଗ, ରାଜସ୍ଥାନ, ଉତ୍ତରପ୍ରଦେଶ, ତେଲେଙ୍ଗାନା, ଆନ୍ଧ୍ରପ୍ରଦେଶ, ପଞ୍ଜାବ ଏବଂ ଓଡିଶା ଆଦି ରାଜ୍ୟ ଗୁଡିକର।
ଏହି ବୈଠକରେ ସୂଚନା ଦିଆଯାଇଥିଲା ଯେ ଗତକାଲି ଦେଶରେ ମୋଟ ୩,୯୭୦ କୋଭିଡ-୧୯ ମାମଲା ଆସିଛି। ଯାହାଦ୍ବାରା ମୋଟ ସଂକ୍ରମତିଙ୍କ ସଂଖ୍ୟା ୮୫,୯୪୦ରେ ପହଞ୍ଚିଛି। ବର୍ତ୍ତମାନ ପର୍ୟ୍ୟନ୍ତ ସମୁଦାୟ ୩୦,୧୫୦ ଲୋକ ଆରୋଗ୍ୟ ଲାଭ କରିଛନ୍ତି ଏବଂ ଗତ ୨୪ ଘଣ୍ଟା ମଧ୍ୟରେ ୨,୨୩୩ ରୋଗୀ ଆରୋଗ୍ୟ ଲାଭ କରିଥିବା ଜଣାପଡିଛି । ଫଲରେ ସମୁଦାୟ ଆରୋଗ୍ୟ ହାର ୩୫.୦୯ ପ୍ରତିଶତକୁ ବୃଦ୍ଧି ପାଇଛି।
